Ændret forslag til EUROPA-PARLAMENTETS OG RÅDETS DIREKTIV om anvendelse og kommerciel udnyttelse af den offentlige sektors informationer (forelagt af Kommissionen i henhold til EF-traktatens artikel 250, stk. 2)

2002/0123 (COD)

Ændret forslag til EUROPA-PARLAMENTETS OG RÅDETS DIREKTIV om anvendelse og kommerciel udnyttelse af den offentlige sektors informationer

1. BAGGRUND

Fremsendelse af forslaget til Rådet og Europa-Parlamentet (KOM(2002) 207 endelig - 2002/0123(COD)) i henhold til EF-traktatens artikel 95, stk. 1: 26. juni 2002

Udtalelse fra Det Europæiske Økonomiske og Sociale Udvalg: 11. december 2002

Udtalelse fra Regionsudvalget: 21. november 2002

Europa-Parlamentets holdning - første behandling: 12. februar 2003

2. MÅLET MED KOMMISSIONENS FORSLAG

Forslaget sigter mod at etablere et minimumssæt af regler med henblik på at harmonisere anvendelse af den offentlige sektors informationer i EU. Det offentliges informationer (f.eks. geografiske oplysninger, forretnings- og trafikoplysninger) er et vigtigt økonomisk aktiv. De danner grundlaget for nye digitale produkter og er nøgleoplysninger i forbindelse med e-handel. Den offentlige sektors informationer kan blive et vigtigt aktiv i forbindelse med nye trådløse applikationer.

Der er meget forskellige regler for anvendelse af denne informationskilde i EU. Det hindrer udviklingen af grænseoverskridende merværditjenester, som anvender disse oplysninger som input. EU-regler for anvendelsen af den offentlige sektors informationer vil øge tilliden og dermed føre til investeringer i kreativitet og innovation inden for indholdslevering og andre sektorer.

3. KOMMISSIONENS HOLDNING TIL EUROPA-PARLAMENTETS ÆNDRINGSFORSLAG

Af de 23 ændringsforslag, som Europa-Parlamentet vedtog ved førstebehandlingen, har Kommissionen godkendt 10 (ændringsforslag 1, 3, 4, 14, 24, 26, 27, 28, 32 og 34), og 8 ændringsforslag blev accepteret delvist eller principielt (ændringsforslag 7, 10, 12, 13, 18, 20, 21 og 31).

3.1. Ændringsforslag, som Kommissionen har godkendt

Ændringsforslag 1 erstatter begreberne "dokument" og "dokumenter" med "informationer" i hele direktivforslaget. Kommissionen kan godkende denne ændring og de deraf følgende grammatiske ændringer.

Ændringsforslag 3 tydeliggør, hvilke typer informationer der indsamles af den offentlige sektor.

Ændringsforslag 4 anfører, at de offentlige myndigheders tradition for anvendelse af information fra den offentlige sektor har udviklet sig meget forskelligt, og at der bør tages højde herfor.

Ændringsforslag 14 (artikel 1, stk. 2, litra f a), nyt) tydeliggør, at informationer, som udgør drifts- eller forretningshemmeligheder, ikke er omfattet af direktivet.

Ændringsforslag 24 (artikel 6, stk. 1, litra a), nyt), som giver en ansøger, der mener, at de gebyrer, der opkræves af den offentlige myndighed, er højere end tilladt i henhold til denne artikel, mulighed for at anmode om at få gebyrerne taget op til revision.

Ændringsforslag 26 (artikel 7, stk. 3), som sletter ordene "når anvendelse er tilladt".

Ændringsforslag 27 (artikel 8, stk. 1), som sletter ordene "og hensigtsmæssigt".

Ændringsforslag 28 (artikel 8, stk. 2), som sletter ordene "og hensigtsmæssigt".

Ændringsforslag 32 (artikel 12, stk. 2 a, nyt), som tydeligere sammenkæder revisionen med direktivets hovedmålsætninger.

Ændringsforslag 34, som bringer ordlyden af betragtning 12 i overensstemmelse med formuleringen i artikel 6.

3.2. Ændringer, som Kommissionen accepterede delvis eller principielt

Ændringsforslag 7 omfatter en opfordring til offentlige myndigheder om at anvende offentlige systemer for indsamling af data, som ikke er baseret på specifik betalingssoftware, og erklærer, at alle informationer i det omfang, det er muligt og hensigtsmæssigt, skal stilles til rådighed ikke alene i grafisk form, men også i tekstform, således at de kan bruges af personer med nedsatte sansefunktioner. Kommissionen er enig i, at de formater, der anvendes af offentlige myndigheder, kan have indflydelse på mulighederne for at anvende informationerne. En generel forpligtelse til at anvende offentlige systemer for indsamling af data, som ikke er baseret på specifik betalingssoftware, kunne dog medføre betydelige omkostninger for offentlige myndigheder og ligger uden for dette direktivs anvendelsesområde. Kommissionen tilføjer derfor følgende til den oprindelige betragtning 10 for at tage hensyn til, at brugen af særlige formater kan udgøre en hindring for anvendelsen: 'Der er derfor behov for at fremme offentlige systemer for indsamling af data, som ikke er baseret på specifik betalingssoftware.'

En forpligtelse til at offentliggøre informationerne i både grafisk form og tekstform, således at de kan bruges af personer med nedsatte sansefunktioner, som det foreslås i dette ændringsforslag og ændringsforslag 18, kan ikke accepteres i forbindelse med dette direktiv. Det ville pålægge de offentlige myndigheder en byrde, som ikke er begrundet ud fra direktivets målsætninger. Problematikken har desuden mere at gøre med adgang til informationer end med anvendelse af informationer, eller med den måde, hvorpå de offentlige myndigheder agerer på informationsmarkedet, og ligger dermed uden for direktivets anvendelsesområde.

Ændringsforslag 10 sammenkæder tilgængeligheden af informationer og retten til viden og anfører, at offentlige myndigheder bør fremme anvendelsen af de informationer, de stiller til rådighed. Kommissionen kan ikke acceptere ændringsforslagets to første punktummer, som handler mere om adgangen til informationer end om anvendelsen af informationer. Ændringsforslagets sidste punktum kan dog godkendes, hvis udtrykket "derfor", som forbinder sætningen med de to første sætninger, tages ud.

Ændringsforslag 12 (artikel 1, stk. 1) tilføjer begrebet anvendelse, i tråd med direktivets titel, og tilføjer begrebet praktisk adgang (en henvisning til listen over indholdsaktiver i ændringsforslag 31). Kommissionen kan acceptere den første tilføjelse. For så vidt angår begrebet "praktisk adgang", kan Kommissionen acceptere ideen bag ændringsforslaget, men foreslår at erstatte "og praktisk adgang til" med 'og praktiske metoder, som fremmer anvendelse og udnyttelse'. Hermed undgår man at give det ukorrekte indtryk, at dokumentet drejer sig om adgang til informationer.

Ændringsforslag 13 (artikel 1, stk. 2, litra d)) ændrer informationer 'hos' public service radio- og tv-selskaber, som ikke er omfattet af direktivet, til informationer "som public service radio- og tv-selskaber råder over'. Kommissionen kan acceptere den foreslåede ændring, men mener ikke, at den er nødvendig set i lyset af begrundelsen for ændringsforslaget. Ændringsforslaget ser ud til at bygge på en oversættelsesproblematik i den tyske sprogversion.

Ændringsforslag 18 (artikel 4, stk. 1) opfordrer offentlige myndigheder til at anvende formater, som ikke er baseret på specifik betalingssoftware, og erklærer, at alle informationer i det omfang, det er muligt og hensigtsmæssigt, skal stilles til rådighed ikke alene i grafisk form, men også i tekstform, således at de kan bruges af personer med nedsatte sansefunktioner. Kommissionen er enig i, at de formater, der anvendes af offentlige myndigheder, kan have indflydelse på mulighederne for at anvende informationerne. En generel forpligtelse til at anvende formater, som ikke er baseret på specifik betalingssoftware, kunne dog medføre betydelige omkostninger for offentlige myndigheder og går ud over dette direktivs anvendelsesområde. Kommissionen foreslår derfor følgende ændring af artikel 4, stk. 1, for at tage hensyn til det forhold, at brugen af særlige formater kan udgøre en hindring for anvendelsen: 'Offentlige myndigheder stiller deres informationer til rådighed i allerede-eksisterende formater eller sprog, om muligt i elektronisk form. Det indebærer ikke, at offentlige myndigheder er forpligtede til at oprette eller tilpasse dokumenter for at opfylde anmodningen. Offentlige myndigheder stiller deres egne dokumenter til rådighed i et format, som i videst muligt omfang ikke afhænger af anvendelsen af en specifik software.'

En forpligtelse til at offentliggøre informationerne i både grafisk form og tekstform, således at de kan bruges af personer med nedsatte sansefunktioner, kan ikke accepteres i forbindelse med dette direktiv. Det ville pålægge de offentlige myndigheder en byrde, som ikke er begrundet ud fra direktivets målsætninger. Problematikken har desuden mere at gøre med adgang til informationer end med anvendelse af informationer, eller med den måde, hvorpå de offentlige myndigheder agerer på informationsmarkedet, og ligger dermed uden for direktivets anvendelsesområde.

Ændringsforslag 20 (artikel 5, stk. 1) foreslår at tage hensyn til formålet med anvendelsen, når man fastsætter en rimelig frist for behandling af anmodninger om anvendelse. Ændringsforslaget er nyttigt, idet det henleder opmærksomheden på, at visse informationers værdi ændrer sig med tiden, og der kan være behov for hurtig levering, hvis de skal kunne anvendes (f.eks. dynamiske informationer om trafik og vejr). Kommissionen foreslår derfor følgende formulering af artikel 5, stk. 1: 'Offentlige myndigheder skal give ansøgeren adgang til informationer, så vidt muligt i elektronisk format, inden for en rimelig frist, som ikke er længere end fristerne for behandling af anmodninger om aktindsigt, og som tager hensyn til formålet med anvendelsen af informationerne.'

Ændringsforslag 21 (artikel 5, stk. 3) vedrører offentlige myndigheders forpligtelse til at videregive oplysninger i form af en henvisning om rettighedsindehaverens identitet. Forpligtelsen begrænses til tilfælde, hvor den offentlige myndighed råder over disse oplysninger. Desuden gøres den offentlige myndighed ansvarlig for forkerte henvisninger i tilfælde, hvor der er tale om ond tro. Kommissionen accepterer den første del af ændringsforslaget. Selv om grundtanken bag den anden del af ændringsforslaget kunne accepteres, kan det være svært at vurdere, hvad der udgør "ond tro", så denne del af ændringsforslaget medtages ikke.

Ændringsforslag 31 (artikel 9, stk. 1 a, nyt) pålægger medlemsstaterne at oprette lister over indholdsaktiver hos de offentlige myndigheder. Kommissionen accepterer ændringsforslagets første punktum og foreslår, at andet punktum affattes således: 'Sådanne lister stilles gratis til rådighed og oplyser, hvilken offentlig myndighed der er ansvarlig for, at der gives adgang til at anvende informationerne'.

3.3. Ændret forslag

Under henvisning til EF-traktatens artikel 250, stk. 2, ændrer Kommissionen sit forslag som anført i det foregående.